**REFERAT af møde i Landet mellem fjordene**

**afholdt 11.4.2016 på Lundby Bibliotek**

**Deltagere:** Søren Meinertz, Henning Elsmark, Karina Fromberg, Line D. Abildgaard, Orla Andersen, Jakob Ishøj, Frantz Hansen, Steen Nielsen, Henrik Vang Olsen, May Britt Nielsen, Henrik Westergaard, Marie Lenstrup

**1. Identitet og kommunikation**

a) Orla har talt logo med Yvette, som er i tænkeboks omkring kommunikationsgruppens ideer. Jakob kan evt. træde til. Komm.gruppen tager beslutningen og fremlægger logo senest 9.5.

b) Henrik er webmaster/hjemmesideredaktør og deltager sammen med Line i infomøde om systemet InfoLand, som vil hoste siden. Planen er, at hjemmesiden skal omfatte

* Aktivitetskalender
* Beskrivelse af området
* Beskrivelse af projektet
* Liste over foreninger med links til deres sider
* Liste over faciliteter med links
* Kontaktoplysninger
* Links til andre klyngeprojekter
* Billedgalleri
* Positive udtalelser om området fra beboere og besøgende
* Indlæg fra alle, der har lyst til at skrive/kommentere/informere.
* Søgefunktion

Det er vigtigt, at hjemmesiden hele tiden har noget nyt at byde på, så folk har lyst til at komme igen. Alle opfordres til at tænke over, om de har ønsker til yderligere elementer.

c) Line har etableret Facebooksiden Landet mellem fjordene, som på kort tid har fået over 60 likes. Alle opfordres til at gå ind og like – og meget gerne dele og kommentere på Lines opslag. Det er vigtigt, at siden kommer rundt om alle de områder, der er en del af LMF. Line planlægger at præsentere hvert enkelt sogn i løbet af projektperioden og er startet i Sværdborg, fordi det er det sogn, der er mindst involveret i LMF. Således vil de klart kunne se, at de er en del af projektets målgruppe.

d) Orla fortalte, at 197 personer har gennemført spørgeskemaundersøgelsen og at yderligere 50 har gennemført den delvis (dvs er sprunget fra undervejs). Der er ret stor variation mellem sognene – bedst svarprocent i Svinø efter en håndholdt indsats, og ikke overraskende lavest i Sværdborg. Det er ret skuffende, især efter kommunikationsgruppens meget store indsats. Statistisk kan vi ikke konkludere noget på så få besvarelser, men resultaterne kan være retningsgivende – og heldigvis har vi ganske mange kommentarer fra fritekstfelterne, som kan give god indsigt i borgernes ønsker.

Vi diskuterede mulige årsager til den lave svarprocent. Der blev peget på: for mange spørgsmål, for svære (kryptiske) spørgsmål, for lidt tid til kommunikationsgruppens indsats, skemaet skulle have været direkte leveret til hver enkelt borger, mere gadeaktivitet var ønskværdigt, undersøgelsen burde have ventet til vi havde klynges navn, logo, hjemmeside og Facebookside etableret – og kunne da have kørt sideløbende med interessentgruppeinterviews. Andre har åbenbart lavet undersøgelser i samme periode med skuffende svarprocent, så måske er der noget med tiden på året? I det hele taget er tiden en bekymring i projektet, hvor hele tidsplanen virker forceret. Marie videregiver disse tanker og bekymringer til projektsekretariatet.

**2. Planlægning af borgermøde**

Vi har lokalerne på Avnø Naturcenter i 24 timer fra kl 12.00 lørdag d. 21. maj. Mødet holdes kl. 14.00-16.00 med efterfølgende spisning og hyggelig snak.

Kommunikationsgruppen har igen en stor opgave med at få budskabet ud. Vi gentager alle de indsatser, der blev gjort i forbindelse med borgerundersøgelsen, og derudover planlægges uddeling af en flier om mødet ved dagligvarebutikkerne de to weekender inden mødet. Søren kontakter TV2 Øst for at høre, om de vil foromtale og/eller dække mødet. Der sendes også pressemeddelelser til lokalradioerne og P4 Sjælland. Målgruppen er alle med ideer og energi – både borgere, erhverv, organisationer m.fl.

Komm.gruppen rundsender et udkast til invitation / annonce / pressemeddelelse med kort svarfrist i ugen inden det næste styregruppemøde, da avisen deadline desværre falder inden mødet. Marie sender oplæg til kort programbeskrivelse til komm.gruppen snarest.

Henning kontakter Avnø Naturcenter for at høre om muligheden for at naturvejledere underholder de mindre børn, der måtte komme med, og evt. også tilbyder guidede ture efter mødet.

Søren kontakter Tyttes Pølser for et tilbud på bespisningen.

**3. Videns- og kompetenceløft**

Vi har nu et lille høkerregnskab over vores faktiske og forventede forbrug af de i alt 95.000 kr., vi råder over. Dette justeres til næste gang efter ønske om flere midler til annoncering og ønske om en mindre pulje til at betale udgifter ved deltagelse med en informationsstand på markeder og festivaller. Vi vil gerne invitere et styregruppemedlem fra klyngeprojektet Mols i udvikling til at besøge os for at dele sine erfaringer, både gode og mindre gode. Der er desuden stemning for at rekvirere et fundraisingkursus til efteråret, når arbejdsgrupperne er kommet i gang og kan have gavn af mere viden om, hvordan man skriver en god projektskrivelse. Marie undersøger mulighederne for og omkostningerne ved begge arrangementer.

**4. Interviewgruppe til interessentsamtaler**

Vi skal lave gruppeinterviews/dialogrum med forsamlingshuse/egnshuse, idrætsforeninger, menighedsråd og skoler, Desuden kan vi vælge at lave lignende samtaler med andre grupper som fx. børn/unge, erhvervslivet, tilflyttere m.fl. Der findes en guide til samtalerne i projekt-kittet fra DGI. Marie deltager i nogle, men ikke alle møderne. Vi nedsatte en interviewgruppe bestående af Henning, May Britt, Søren, Steen, Frantz og i en mindre rolle Jakob. Denne gruppe mødes snarest for at planlægge arbejdet.

**5. Eventuelt**

Intet at bemærke.

**Næste møde afholdes mandag d. 9. maj kl. 19**, forhåbentlig på Bårse Skole – stedet bekræftes i dagsorden. Emnerne er forberedelse af indhold på borgermødet, diskussion af resultaterne fra borgerundersøgelsen, præsentation af logo, indledende overvejelser om en fælles vision for projektet, fremskridt med hjemmesiden, beslutning om besøg fra Mols og fundraisingkursus, samt nedsættelse af en fundraisinggruppe.